b'\n_START_ARTICLE_\nEtodolak\n_START_SECTION_\nMehanizem delovanja\n_START_PARAGRAPH_\nEtodolak kot predstavnik nesteroidnih protivnetnih u\xc4\x8dinkovin zavira encim ciklooksigenazo, ki je vklju\xc4\x8den v sintezo prostaglandinov. Posledi\xc4\x8dno laj\xc5\xa1a vnetje, bole\xc4\x8dino in povi\xc5\xa1ano telesno temperaturo. Raziskave po utr\xc5\xbeenju so pokazale, da izkazuje selektivnost za izoobliko encima ciklooksigenaza 2, podobno kot celekoksib in drugi zaviralci ciklooksigenaze 2 (koksibi).\n_START_SECTION_\nIndikacije\n_START_PARAGRAPH_\nEtodolak se uporablja za zdravljenje vnetja in bole\xc4\x8din, ki jih povzro\xc4\x8dajo osteoartritis, revmatoidni artritis in juvenilni revmatoidni artritis. Uporablja se tudi pri zdravljenju po\xc5\xa1kodb mehkih tkiv, kot sta tendinitis (vnetje kit) in burzitis (vnetje sluznikov) ter za laj\xc5\xa1anje menstrualnih kr\xc4\x8dev.\n_START_SECTION_\nNe\xc5\xbeeleni u\xc4\x8dinki\n_START_PARAGRAPH_\nNajbolj pogosto opa\xc5\xbeeni ne\xc5\xbeeleni u\xc4\x8dinki se nana\xc5\xa1ajo na prebavila. Pojavijo se lahko pepti\xc4\x8dna razjeda, predrtje \xc5\xbeelodca ali krvavitev v prebavila, v\xc4\x8dasih s smrtnim izidom, zlasti pri starej\xc5\xa1ih bolnikih. Poro\xc4\x8dali so tudi o primerih navzeje, bruhanja, driske, napenjanju, zaprtju, dispepsiji, trebu\xc5\xa1nih bole\xc4\x8dinah, smolastem blatu (meleni), bljuvanju krvi (hematemeza), ulcerativnem stomatitisu, poslab\xc5\xa1anju kolitisa in Crohnovi bolezni. Manj pogosto je bil opa\xc5\xbeen gastritis (vnetje \xc5\xbeelod\xc4\x8dne sluznice). Pogosti ne\xc5\xbeeleni u\xc4\x8dinki, ki prizadenejo druge organe, so prehodno povi\xc5\xa1anje jetrnih encimov, izpu\xc5\xa1\xc4\x8daj, ekhimoze (krvavitve v ko\xc5\xbei in sluznicah) ter srbenje, omotica, tinitus, vaskulitis, depresija, nervoza, mi\xc5\xa1i\xc4\x8dni kr\xc4\x8di in glavobol, motnje vida, zamegljen vid, ovirano uriniranje (disurija), pove\xc4\x8dana pogostnost uriniranja.'